Gemengde reaksie ná De Ruyter bedankAndré de Ruyter, hoof van Eskom. (Foto: Jhua-Nine Wyrley-Birch) André de Ruyter se bedanking as hoof van Eskom is met gemengde reaksie begroet. De Ruyter se laaste dag as Eskom se hoof sal 31 Maart 2023 wees wanneer hy die leisels aan sy opvolger sal oorgee. Die DA meen De Ruyter is op die altaar van die politiek geoffer. Ghaleb Cachalia, DA-LP en woordvoerder van openbare ondernemings, sê De Ruyter se oënskynlike skielike bedanking is ŉ refleksie op Gwede Mantashe, minister van minerale bronne en energie. Volgens Cachalia het Mantashe ŉ meedoënlose veldtog gevoer teen ŉ man wat met sy een hand agter sy rug vasgebind gesukkel het om die nutsmaatskappy op koers te kry met die bekamping van korrupsie, aftakelende beleid en politieke inmenging. “Weer eens spoel die faksiegevegte van die ANC oor na die doeltreffende bestuur van sleutelnutsdienste en die resultate sal meer as verskriklik wees. In ŉ tyd toe De Ruyter al die steun nodig gehad het wat hy kon en ŉ vrye hand nodig gehad het om die mees dringende uitdaging wat die land in die gesig staar te hanteer, is hy op die altaar van politieke opportunisme, faksionalisme en rassisme geoffer.” ActionSA het die blaam voor Mantashe, Pravin Gordhan, minister van openbare ondernemings, en pres. Cyril Ramaphosa se deur gelê. Gwede Mantashe, minister van minerale hulpbronne en energiesake. (Foto: Twitter) “Daar is min twyfel dat De Ruyter as Eskom-hoof bedank het weens die voortdurende verkleinering wat hy van Mantashe ontvang het, Gordhan wat hom telkens onder die bus gegooi het en Ramaphosa wat niks gedoen het om hom met sy opruimingsveldtog te help nie,” het Herman Mashaba, leier van ActionSA, gesê. Die parlementêre portefeuljekomitee oor openbare ondernemings het De Ruyter se bedanking verwelkom. Khaya Magaxa, voorsitter van die komitee, het gesê hoewel daar waardering is vir die rol wat De Ruyter gespeel het, kon hy nie daarin slaag om die verergerende probleem van beurtkrag op te los volgens tydraamwerke wat hy aan die komitee gegee het nie. Magaxa het ŉ beroep op die Eskom-raad gedoen om ŉ toepaslik gekwalifiseerde plaasvervanger vir De Ruyter te kry. Vakbonde het ook met gemengde reaksie reageer. Die bedanking van De Ruyter gaan volgens Solidariteit die Eskom-krisis verdiep en nie verlig nie. “Die verkeerde persoon het bedank. Die probleem by Eskom is nie die bedryfswil van die uitvoerende hoof nie, maar die politieke wil van die regering,” het Connie Mulder, hoof van die Solidariteit Navorsingsinstituut, gesê. “Die politici het ŉ sondebok gesoek om hul eie onvermoë weg te steek en het ongelooflike druk op De Ruyter geplaas. In plaas daarvan om die regte ding te doen, het die politici De Ruyter ter wille van hul politiek geoffer.” (Argieffoto: GCIS) Uasa meen dringende aksie is nodig aangesien ander by Eskom moontlik in De Ruyter se voetspore kan volg. “Nuwe, bekwame en toepaslik gekwalifiseerde bestuur moet so gou moontlik oorneem en vinnig aan die werk spring om die land se energieramp op te los,” het Abigail Moyo, woordvoerder van Uasa, gesê. Numsa het intussen gesê hy is verheug oor die nuus dat die “swakste uitvoerende hoof in die geskiedenis van Eskom se bestaan” uiteindelik besluit het om die regte ding te doen en te bedank. “Toe De Ruyter by Eskom begin het, het hy beweer hy kan beurtkrag binne 18 maande beëindig. Ongelukkig het ons die ergste beurtkrag in die geskiedenis van Eskom beleef. De Ruyter se growwe onbekwaamheid is die rede waarom ons sulke skokkende hoë vlakke van beurtkrag het,” het Irvin Jim, hoofsekretaris van Numsa, gesê. “Ons eis dat wie ook al vir De Ruyter vervang ŉ ingenieursagtergrond moet hê, en ook vir Eskom moet werk, sodat daardie persoon al die tegniese aspekte van hierdie besigheid kan verstaan. Eskom is nie soos enige ander maatskappy nie, jy het ŉ tegniese kundige nodig wat ten minste die verskil tussen goeie kwaliteit steenkool en slegte kwaliteit steenkool verstaan. Dit was ŉ konsep wat ver oor De Ruyter se kop was.”